CELEX: 32012R1047
Language: hu
Date: 2012-11-08 00:00:00
Title: A Bizottság 1047/2012/EU rendelete ( 2012. november 8. ) az 1924/2006/EK rendeletnek a tápanyag-összetételre vonatkozó állítások listája tekintetében történő módosításáról  EGT-vonatkozású szöveg

9.11.2012   
            
            
               HU
            
            
               Az Európai Unió Hivatalos Lapja
            
            
               L 310/36
            
         A BIZOTTSÁG 1047/2012/EU RENDELETE
   (2012. november 8.)
   az 1924/2006/EK rendeletnek a tápanyag-összetételre vonatkozó állítások listája tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az élelmiszerekkel kapcsolatos, tápanyag-összetételre és egészségre vonatkozó állításokról szóló, 2006. december 20-i 1924/2006/EK európai parlamenti és tanácsi rendeletre (1) és különösen annak 8. cikke (2) bekezdésére,
   mivel:
   
               (1)
            
            
               Az 1924/2006/EK rendelet 8. cikkének (1) bekezdése kimondja, hogy az élelmiszerekkel kapcsolatos, tápanyag-összetételre vonatkozó állítások használata csak akkor megengedett, ha azok szerepelnek a rendelet mellékletében, amely a használat feltételeit is meghatározza.
            
         
               (2)
            
            
               A tagállamokkal és az érdekelt felekkel – különösen élelmiszer-ipari vállalkozókkal és fogyasztói csoportokkal – folytatott konzultációt követően a Bizottság megállapította, hogy új állításokkal kell kiegészíteni a tápanyag-összetételre vonatkozó engedélyezett állítások listáját, és módosítani kell az állítások használatának az 1924/2006/EK rendelet által megállapított feltételeit.
            
         
               (3)
            
            
               A só tartósítószerként és ízfokozóként is használatos. Az új technológiák fejlődésével és a sóval kapcsolatos tudományos álláspont általánosan elfogadottá válásával a gyártók igyekeznek – ha ezt a technológia lehetővé teszi – minél több terméküket hozzáadott só nélkül gyártani. Az az állítás azonban, hogy egy adott termék nem tartalmaz hozzáadott sót/nátriumot, jelenleg nem engedélyezett. Mivel egészségvédelmi szempontból különösen fontos támogatni az ilyen újításokat, lehetővé kell tenni a gyártók számára, hogy a gyártási folyamatnak erről a jellemzőjéről tájékoztassák a fogyasztókat. Annak elkerülése érdekében, hogy ezt az állítást a természetes módon magas nátriumtartalmú élelmiszerek esetében is használják, használatát az alacsony nátriumtartalmú élelmiszerekre kell korlátozni.
            
         
               (4)
            
            
               Az 1924/2006/EK rendeletnek a tápanyag-összetételre vonatkozó állítások listája tekintetében történő módosítását célzó bizottsági rendelettervezetről szóló 2012. február 2-i állásfoglalásában az Európai Parlament kifejtette, hogy a tápanyag-összetételre vonatkozó olyan új állítás, mely a „light” megjelölésnél kisebb mértékű csökkenést enged meg, ellentétben állna az alapvető jogi aktus céljával és tartalmával.
            
         
               (5)
            
            
               A telítettzsír-tartalom csökkentése csak abban az esetben jótékony hatású, ha a telített zsírokat semmivel sem vagy telítetlen zsírokkal helyettesítik. A telített zsírok transz-zsírsavakkal való helyettesítése nem egészséges, így a telített zsírok csökkentésére utaló, tápanyag-összetételre vonatkozó állítások használatának feltételeit úgy kell megállapítani, hogy kizárják ezt a lehetőséget.
            
         
               (6)
            
            
               A jelenlegi feltételek mellett a cukortartalom csökkentését akkor is állíthatják, ha a cukrot zsírral helyettesítik, mely egy magasabb energiatartalmú módosított összetételű terméket eredményez. A cukortartalom csökkentésére vonatkozó állítást tehát csak abban az esetben szabad engedélyezni, ha az élelmiszer energiatartalma nem nő a módosítás révén. A cukortartalom csökkentésének megfelelő energiacsökkentést előíró szigorúbb feltételeket csak nagyon korlátozott számú terméknél lehetne elérni, következésképpen erősen korlátozná az állítás alkalmazhatóságát.
            
         
               (7)
            
            
               Az 1924/2006/EK rendelet mellékletét ezért ennek megfelelően módosítani kell.
            
         
               (8)
            
            
               Az ebben a rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte őket,
            
         ELFOGADTA EZT A RENDELETET:
   1. cikk
   Az 1924/2006/EK rendelet melléklete e rendelet mellékletnek megfelelően módosul.
   2. cikk
   A 2014. június 1-jét megelőzően forgalomba hozott azon termékek, amelyek nem felelnek meg az e rendelet által módosított 1924/2006/EK rendeletben előírt követelményeknek, a készletek kimerüléséig forgalmazhatók.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2012. november 8-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 404., 2006.12.30., 9. o.
   
      MELLÉKLET
      Az 1924/2006/EK rendelet melléklete a következőképpen módosul:
      
                  1.
               
               
                  A „NÁTRIUMMENTES vagy SÓMENTES” állításra vonatkozó bejegyzés után a következő bejegyzést kell beilleszteni:
                  „HOZZÁADOTT NÁTRIUMOT/SÓT NEM TARTALMAZ
                  Az állítás, amely szerint az élelmiszer nem tartalmaz hozzáadott nátriumot/sót, valamint a fogyasztó számára vélhetően ugyanezzel a jelentéssel bíró bármely más állítás csak akkor használható, ha a termék nem tartalmaz hozzáadott nátriumot/sót vagy bármely olyan összetevőt, amely hozzáadott nátriumot/sót tartalmaz, és a termék nátriumtartalma nem haladja meg a 0,12 g/100 g, illetve 0,12 g/100 ml értéket vagy az ezzel egyenértékű sómennyiséget.”
               
            
                  2.
               
               
                  A „CSÖKKENTETT [TÁPANYAG NEVE] TARTALOM” állításra vonatkozó bejegyzés a következő bekezdésekkel egészül ki:
                  „A »csökkentett telítettzsír-tartalom« állítás, valamint a fogyasztó számára vélhetően ugyanezzel a jelentéssel bíró bármely más állítás csak akkor használható, ha:
                  
                              a)
                           
                           
                              a termékben, amelyen az állítást feltüntetik, a telített zsírsavak és a transzzsírsavak együttes mennyisége legalább 30 %-kal kevesebb, mint a hasonló termékekben; valamint
                           
                        
                              b)
                           
                           
                              a termékben, amelyen az állítást feltüntetik, a transzzsírsavak mennyisége ugyanakkora vagy kisebb, mint a hasonló termékekben.
                           
                        A »csökkentett cukortartalom« állítás, valamint a fogyasztó számára vélhetően ugyanezzel a jelentéssel bíró bármely más állítás csak akkor használható, ha annak a terméknek az energiatartalma, amelyen az állítást feltüntetik, ugyanakkora vagy kisebb, mint a hasonló termékek energiatartalma.”